PREŠOV. Keďže najmenej tri mužstvá sú bezprostredne zainteresované do boja o postup a na opačnom konci tabuľky, ani desiaty Janov ešte nemôže pokojne spávať, prakticky v každom zápase sa bojuje o dôležité body. Tri mužstvá na jar zatiaľ neprehrali. Žipov hral všetky zápasy v odvetnej časti na domácej pôde, takže to sa dalo aj očakávať. Príjemným prekvapením súťaže je jarná ofenzíva Chminian a Šarišských Michalian. Naopak, po zimnej prestávke stratil fazónu jesenný líder FK Fričovce. Taktiež výkony Petrovian sú nevyspytateľné. Svoje ambície na postup netaja ani futbalisti Demjaty. Po 23. kole ale majú vedúce Chmiňany viac než sľubný päťbodový náskok. Aj na dolných poschodiach tabuľky sú minimálne bodové rozdiely. Aj preto, že Nemcovce, Brezovica a Janov sa až minulú nedeľu tešili z prvých jarných výhier. Koľko mužstiev zo súťaže vypadne, záleží jednoznačne od toho, či sa Miklušovce zachránia v V. lige. Ak áno, potom do II. triedy by zostúpil iba posledný kolektív. Už najbližšie 24. kolo môže pozície v tabuľke I. triedy zmeniť. Chmiňany cestujú do Torysy, Demjata sa predstaví vo Vyšnej Šebastovej, Šarišské Michaľany privítajú Nemcovce, vo Fričovciach sa tešia na Kojatice, Radatice otestujú nováčika z Ražnian, Petrovany narazia doma na poslednú Brezovicu, Hermanovce si to rozdajú s Janovom a Pečovská Nová Ves vycestuje do Žipova.